CH วิ่งต่อเฉียด 4% ลุ้นรายได้ปี 66 โตเข้าเป้า 10% รับนักท่องเที่ยวจีนเข้าไทย
CH วิ่งต่อเฉียด 4% ราคาแตะ 4.28 บ. ลุ้นรายได้ปี 66 โตเข้าเป้า 10% ขานรับนักท่องเที่ยวจีนไหลเข้าไทย พร้อมเดินหน้าขยายตลาดส่งออก โบรกแนะซื้อเป้า 4.64 บ. คาดกำไรปี 66-67 โตแกร่ง
CH วิ่งต่อเฉียด 4% ลุ้นรายได้ปี 66 โตเข้าเป้า 10% ขานรับนักท่องเที่ยวจีนไหลเข้าไทย พร้อมเดินหน้าขยายตลาดส่งออก
4 ม.ค. 2566

ผู้สื่อข่าวรายงานว่า วันนี้ (4 ม.ค.66) ราคาหุ้นบริษัท เจริญอุตสาหกรรม จำกัด (มหาชน) หรือ CH ล่าสุด ณ เวลา 15:32 น. อยู่ที่ 4.28 บาท บวก 0.16 บาท หรือ 3.88% สูงสุดที่ระดับ 4.32 บาท ต่ำสุดที่ระดับ 4.16 บาท ด้วยมูลค่าซื้อขาย 60.70 ล้านบาท

โดยนายศักดา ศรีแสงนาม ประธานเจ้าหน้าที่บริหาร CH เปิดเผยว่า ผลประกอบการปี 2565 มีแนวโน้มดีขึ้นตามการฟื้นตัวของเศรษฐกิจประเทศ คาดว่าจะมีรายได้อยู่ที่ 1,700-1,800 ล้านบาท และกำไรสุทธิโตมากกว่า 5%  ส่วนปี 2566 บริษัทฯ ตั้งเป้ารายได้เติบโต 10% จากปี 2565 ซึ่งเป็นการเติบโตของรายได้จากอุตสาหกรรมการท่องเที่ยว 3-4% โดยได้รับอานิสงส์จากจีนประกาศเปิดประเทศและการท่องเที่ยวไทยที่กลับมาสดใสอีกครั้ง
ขณะเดียวกัน บริษัทฯ เตรียมปูพรมบุกตลาดส่งออกไปยังกลุ่มประเทศเอเชียตะวันออกเฉียงใต้ เช่น สปป.ลาว กัมพูชา เวียดนาม และมาเลเซีย เพื่อเพิ่มศักยภาพในการแข่งขันและขยายส่วนแบ่งตลาดการส่งออก นอกเหนือจากตลาดส่งออกหลักไปยังประเทศในแถบยุโรปและสหรัฐอเมริกา
“ผลไม้อบแห้งถือเป็นผลิตภัณฑ์แปรรูปที่ชาวจีนชื่นชอบและนิยมซื้อกลับบ้านเป็นของฝากและของที่ระลึก ซึ่งการกลับมาท่องเที่ยวประเทศไทยภายหลังเปิดประเทศ นับเป็นปัจจัยบวกต่อ CH ในการเพิ่มรายได้และเสริมความยั่งยืนทางธุรกิจ ทั้งนี้ บริษัทฯ ยังคงเดินหน้าในการพัฒนาผลิตภัณฑ์ใหม่ ๆ โดยเฉพาะกลุ่ม Healthy Food เพื่อตอบโจทย์เทรนด์ผู้บริโภคที่ใส่ใจดูแลสุขภาพและเสริมศักยภาพให้ CH ก้าวสู่ความเป็นผู้นำด้าน INNOVATIVE HEALTHY FOOD อย่างแข็งแกร่ง” นายศักดา กล่าว
ด้านบล.เอเอสแอล แนะนำ “ซื้อ” CH ที่ราคาเป้าหมาย 4.64 บาท โดยมองรายได้ปกติจากการขายเติบโต และแผนการปรับปรุงโรงงานและคลังสินค้า จะสามารถเก็บสินค้าและบริหารจัดการผลิตได้ดีขึ้น ช่วยยืดระยะเวลาในการผลิตผลไม้ในช่วงฤดูกาลออกไป ส่งผลให้แนวโน้มของอัตรากำไรขั้นต้นดีขึ้น เมื่อไม่นับผลของกำไรขาดทุนจากอัตราแลกเปลี่ยน ประมาณการการเติบโตของกำไรสุทธิในปี 66 – 67 เท่ากับ 39.5% และ 5.5% ตามลำดับ